Troels Lund Poulsen (V), 2004-10-22:
På vegne af Venstre vil jeg gerne sige tak for muligheden for igen at have en debat om ligestilling.
Jeg forstår forslagsstillernes begrundelse for, hvorfor det er nødvendigt at have en debat igen, og den synes jeg selvfølgelig er meget forståelig.
For Venstres vedkommende synes vi, det er vigtigt at starte med at konkludere nogle faktuelle ting og sige, at vi er kommet et langt stykke med ligestilling mellem kønnene i Danmark.
Og vi er jo alle sammen i det her Folketing enige om, at ulighed mellem kønnene ikke hører nogen steder hjemme i verden.
Vi har i ligelønsloven og lov om ligestilling af kvinder og mænd gjort det meget klart, at Danmark som et liberalt demokrati ikke tolererer forskelsbehandling mellem kønnene.
Kvinder uddanner sig i stort set samme grad som mænd, og lønforskellen er en af de laveste i verden, selv om vi dog må erkende, at der er en lønforskel.
Og en lønforskel er selvfølgelig noget, som vi skal sørge for at sikre at vi minimerer og helt undgår at have.
For der er ingen tvivl om, at laver man det samme stykke arbejde, så skal man selvfølgelig også have den samme løn.
Men det er måske også på tide at se på, hvordan ligestillingsdebatten kommer videre til næste etape.
Ligestillingsdebatten i Danmark afspejler jo tit de resultater og de mangler, som nogle mener er de vigtigste.
For mig og for Venstre handler ligestilling om lige muligheder og lige rettigheder for alle uanset køn, alder og kultur.
Ligestilling handler om frihed til at vælge selv.
Med udgangspunkt i respekt for det enkelte menneskes valg er det vores opgave at tilvejebringe muligheder for disse valg og for, at de kan føres ud i livet.
Vores fokus må gå ud over det traditionelle ligestillingsperspektiv og tilpasse os de nye udfordringer, vi står over for.
Men lad mig også minde om, at vi har nogle nye udfordringer.
Vi har det multietniske karakteristikum, som i dag betyder, at vores samfund i højere grad end tidligere har nye udfordringer at slås med, hvad angår etniske og kulturelle problemstillinger.
For et liberalt parti som Venstre er det vigtigt at slå fast, at vi selvfølgelig hylder frihed til forskellighed, men det er også vigtigt at slå fast – det får vi også lejlighed til med den forespørgselsdebat, der hedder F 8 – at der er ting, som vi ikke kan acceptere.
Vi kan ikke acceptere, at kulturer får lov til at stå over kvinders mulighed for at have lov til at udfolde sig frit.
Det er ikke acceptabelt, at imamer, muftier og andre religiøse ledere direkte og indirekte opfordrer til kønundertrykkende adfærd.
Sådanne repræsentanters udtalelser om, at kvinder ikke fortjener respekt, hvis de ikke følger en bestemt kulturs forskrifter, hører ikke hjemme i et liberalt demokrati, og det må vi sige fra over for.
Vi kan heller ikke acceptere tvangsægteskaber.
Enhver har ret til at vælge, hvem man vil dele sit liv med.
Det er selvfølgelig et grundliggende princip, men det er altså nødvendigt, at man ikke får den rettighed skubbet til side, fordi man bliver tvangsgift eller skal ind i et arrangeret ægteskab.
Det er meget vigtigt, at vi arbejder på at imødekomme de her problemstillinger, og det har regeringen bl.a. gjort ved at indføre 24-års-reglen, som for mig at se har været en af de store ligestillingsmæssige sejre, fordi man har frigjort en gruppe af kvinder til nu at have et selvstændigt valg.
Et andet fokusområde, som jeg er glad for at ministeren har taget op, er selvfølgelig fokusområdet vold mod kvinder, som vi også har set i tidligere perspektiv- og ligestillingshandlingsplaner.
Det er også et centralt område.
Der noterer jeg mig selvfølgelig også med tilfredshed,
at regeringen i starten af 2005 vil lancere en ny 4års-handlingsplan til bekæmpelse af vold mod kvinder.
Så står vi stadig væk over for udfordringen: Vi skal gøre det bedre for at få flere kvinder i ledende stillinger; vi skal forstærke arbejdet for at nedbryde det kønsopdelte arbejdsmarked; vi siger nej til, at man skal give kvoter for, at kvinder skal ind på bestemte niveauer i det danske samfund; vi siger også nej til at give mændene en tvungen forældreorlov, som går ud over familiens samlede forældreorlov, hvis mændene ikke benytter sig af den.
Vi støtter derimod det frie valg også for familien.
Lad mig på baggrund af min ordførertale på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Folketinget ser med tilfredshed, at arbejdet for ligestilling udføres i en bred vifte af områder, og at der på nuværende tidspunkt er en solid og tilstrækkelig ligestillingslovgivning i Danmark.
Folketinget opfordrer til, at ligestillingsarbejdet fortsættes på grundlag af den handlings- og perspektivplan for ligestilling, som ministeren for ligestilling fremlagde i marts 2004, og ad de veje, som ligestillingsministeren har redegjort for.«